सहिद गंगालाल राष्ट्रिय हृदय केन्द्रको कार्यकारी निर्देशकमा डा. रवि मल्ल नियुक्त
सरकारले सहिद गंगालाल राष्ट्रिय हृदय केन्द्रको कार्यकारी निर्देशकमा डा. रवि मल्ललाई नियुक्त गरेको छ । बुधबार दिउँसो सिंहदरबारमा बसेको मन्त्रिपरिषद्को बैठकले केन्द्रको कार्यकारी निर्देशकमा डा. मल्ललाई नियुक्त गर्ने निर्णय गरेको सरकारका प्रवक्ता एवं सञ्चारमन्त्री रेखा शर्माले जानकारी दिइन् ।
काठमाडौँ — सरकारले सहिद गंगालाल राष्ट्रिय हृदय केन्द्रको कार्यकारी निर्देशकमा डा. रवि मल्ललाई नियुक्त गरेको छ । बुधबार दिउँसो सिंहदरबारमा बसेको मन्त्रिपरिषद्को बैठकले केन्द्रको कार्यकारी निर्देशकमा डा. मल्ललाई नियुक्त गर्ने निर्णय गरेको सरकारका प्रवक्ता एवं सञ्चारमन्त्री रेखा शर्माले जानकारी दिइन् ।तत्कालिन कार्यकारी निर्देशक डा.चन्द्रमणि अधिकारीको कार्यकाल ६ पुसमा सकिएपछि केन्द्रमा कार्यकारी निर्देशक रिक्त थियो । लगत्तै स्वास्थ्य तथा जनसंख्या मन्त्रालयले मन्त्रीस्तरीय निर्णय गर्दै मल्ललाई नै निमित्त कार्यकारी निर्देशकको जिम्मेवारी दिएको थियो ।मल्ल नेपाली कांग्रेसका सभापति एवं पूर्वप्रधानमन्त्री शेरबहादुर देउवा निकट मानिन्छन् । देउवाकै सद्भावले उनी केन्द्रको कार्यकारी निर्देशक बनेको आरोपसमेत छ । यसअघि देउवा प्रधानमन्त्री रहेकै बेला मल्लले अस्पताल सञ्चालक समितिबाट अवकाशको उमेर हद फेरबदल गराएका थिए ।तत्कालीन स्वास्थ्यमन्त्री भवानीप्रसाद खापुङले मल्लकै लागि अस्पतालमा अवकाशको उमेर हद ६३ वर्ष बनाउने निर्णय गरिदिएका थिए । अवकाशको उमेर हद ६० वर्ष रहेकोमा मल्ललाई केन्द्रको कार्यकारी निर्देशक बनाउने गरी सञ्चालक समितिले अवकाशको उमेर हद ६३ पुर्‍याएको थियो । 